Document ID: 32006R1643

32006R1643
L 308/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1643/2006 AL COMISIEI
din 7 noiembrie 2006
privind normele de aplicare a regimului de asistență la exportul produselor din sectorul cărnii de vită și mânzat care beneficiază de un tratament special la importul într-o țară terță
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 29 alineatul (2),
având în vedere Regulamentul (CEE) nr. 2931/79 al Consiliului din 20 decembrie 1979 privind asistența la exportul de produse agricole care pot beneficia de un tratament special la importul într-o țară terță (2), în special articolul 1 alineatul (2),
întrucât:
(1)
Regulamentul (CEE) nr. 2973/79 al Comisiei din 21 decembrie 1979 de stabilire a normelor de aplicare a regimului de asistență la export pentru produsele din sectorul cărnii de vită și mânzat care beneficiază de tratament special la importul într-o țară terță (3) a fost modificat de mai multe ori și în mod substanțial (4). Este necesar, pentru motive de claritate și de raționalizare, să se codifice regulamentul menționat.
(2)
Statele Unite ale Americii aplică un tratament special importului unei cantități anuale de 5 000 tone de carne de vită și mânzat originare din Comunitate și care îndeplinește anumite cerințe. În special, această carne trebuie să fie însoțită de un certificat de identitate eliberat de statul membru exportator.
(3)
Certificatele de identitate trebuie eliberate doar pentru cantitatea de 5 000 tone care beneficiază de acest tratament. Prin urmare, este necesar să se prevadă autorizarea Comisiei înaintea eliberării oricărei licențe de export pentru carnea în cauză. În afară de aceasta, nu ar trebui aplicată toleranța prevăzută la articolul 8 alineatul (4) din Regulamentul (CE) nr. 1291/2000 al Comisiei din 9 iunie 2000 de stabilire a normelor comune de aplicare a regimului de licențe de import și export și de certificate de fixare în avans pentru produsele agricole (5), pentru cantitatea care depășește cantitatea pentru care a fost eliberat certificatul.
(4)
Este necesar să se definească modelul certificatelor de identitate și să se prevadă modalitățile de utilizare ale acestora.
(5)
Măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
(1) Prezentul regulament stabilește modalitățile particulare de aplicare în ceea ce privește exportul către Statele Unite al Americii a unei cantități de 5 000 tone pe an de carne de vită și mânzat proaspătă, refrigerată sau congelată originară din Comunitate, care beneficiază de un tratament special.
(2) Carnea vizată la alineatul (1) trebuie să respecte condițiile sanitare cerute de țara terță importatoare și să provină de la animale abatorizate cu mai puțin de două luni înaintea datei la care sunt încheiate formalitățile vamale de export.
Articolul 2
La data încheierii formalităților vamale de export, certificatul de identitate definit la articolul 3 este eliberat la cererea părții interesate, prezentându-se licența de export menționată la articolul 12 din Regulamentul (CE) nr. 1445/95 al Comisiei (6) și un certificat veterinar indicând data abatorizării animalelor de la care provine carnea vizată la articolul 12 din regulamentul menționat.
Articolul 3
(1) Certificatul de identitate se redactează într-un exemplar original și cel puțin o copie pe baza unui formular al cărui model este prezentat în anexa I.
Acest certificat este imprimat în limba engleză pe hârtie albă cu un format de 210 × 297 milimetri. Fiecare certificat este individualizat printr-un număr de ordine atribuit de biroul vamal menționat la articolul 4.
Statele membre exportatoare pot solicita ca certificatul utilizat pe teritoriul lor să fie imprimat într-una dintre limbile lor oficiale pe lângă textul în limba engleză.
(2) Copiile au același număr de ordine ca originalul. Originalul și copiile sale sunt completate la mașina de scris sau de mână, în acest caz, cu litere de tipar în cerneală.
Articolul 4
(1) Certificatul de identitate și copiile acestuia sunt eliberate de către biroul vamal unde se efectuează formalitățile vamale de export.
(2) Biroul vamal menționat la alineatul (1) își aplică viza pe certificatul original în câmpul rezervat în acest scop și îl transmite părții interesate. O copie este păstrată de acest birou vamal.
Articolul 5
Statele membre adoptă toate dispozițiile necesare în vederea controlului privind originea și natura produselor pentru care se eliberează un certificat de identitate.
Articolul 6
Regulamentul (CEE) nr. 2973/79 se abrogă.
Referirile la regulamentul abrogate se înțeleg ca referiri la prezentul regulament și se citesc în conformitate cu tabelul de corespondență prezentat în anexa III.
Articolul 7
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2006.

Labels: 17
19
3
18
15